વિચારોને ખંખેરીને તે નીચે ઉતરી અને રસોડામાં જઈ આવનારા મહેમાન માટે નાસ્તો બનાવવા લાગી. પપ્પાએ કહેલું કે કદાચ સાત-આઠ જણા આવશે એટલે તે પ્રમાણે તેણે બધાને ગણીને ગરમાગરમ પવા બટેટા બનાવ્યા. સાથે જ ગુલાબજામ્બુ પણ બાજુની ડેરીએ જઈને લઇ આવી..પછી તરત જ બે વર્ષ પહેલા બે હજારમાં લીધેલો મેલેમાઇનનો સેટ કાઢ્યો અને તેમાં નાસ્તો ગોઠવવા લાગી. આ સમયે પણ તેને યાદ આવ્યું કે કેવા રોજના 20-20 રૂપિયા ભેગા કરીને બે હજાર બચાવ્યા હતા કે જેથી ઘર માટે મેલેમાઇનનો સેટ વસાવી શકાય. પપ્પાને તો એવો કઈ હરખ નહિ.. પણ પ્રસંગે ક્યારેક કોઈ મહેમાન આવે તો કામ લાગે તેવું વિચારીને લીધેલો આ સેટ બે વર્ષ પછી આ રીતે કામ આવ્યો એ પણ પહેલી વાર એ વાત તેને જરા રોમાંચિત કરી ગઈ.. વ્યવસ્થિત નાસ્તો ગોઠવી અને ઘર સાફ કરી પોતે હોલમાં આવીને બેઠી. પપ્પાને હાથ પકડીને તેમના ખભે માથું ટેકવીને શિવાલી જાણે મમતાની માયા મમળાવતી રહી.. ને ત્યાં જ દરવાજાની ઘંટડી રણકી..